ไฟแนนซ์ทูเดย์
โครงการคืนภาษีสรรพสามิตรถยนต์คันแรกของรัฐบาล ได้รับความนิยมจากประชาชนอย่างล้นหลาม
19 พ.ย. 2555

โครงการคืนภาษีสรรพสามิตรถยนต์คันแรกของรัฐบาล ได้รับความนิยมจากประชาชนอย่างล้นหลาม 
ณ วันนี้ยอดการขอใช้สิทธิคืนภาษีมีแล้วกว่า 5 แสนรายทั่วประเทศ คิดเป็นยอดเงินขอคืนภาษีแล้ว 3.7 หมื่นล้านบาท



 
นี่ยังไม่รวมอีกเดือนกว่าๆ ที่จะหมดเขตยื่นขอใช้สิทธิประโยชน์ทางภาษีในวันที่ 31 ธ.ค. 2555 ก็ทำท่าจะบานปลายออกไปสัก 4 หมื่นล้านบาท
...แค่นี้ถือว่าสิวๆ ขนหน้าแข้งรัฐบาลไม่ร่วงเพราะไม่มีจะร่วงแล้ว โครงการรับจำนำข้าวก็ถลุงงบประมาณไปกว่าแสนล้านบาท และยังจะบานปลายต่อไปเรื่อยๆ หากรัฐบาลยังไม่ปรับเปลี่ยนนโยบาย ในขณะที่การจัดเก็บภาษี 3 กรมภาษีก็หืดจับ ไล่รีดภาษีดะไปหมดเพื่อให้มีเงินมาใช้จ่ายในโครงการประชานิยมต่อไป
...ถือว่ายังโชคดี ที่ค่าเงินบาทวันนี้แข็งค่าขึ้น 2% แต่ประเทศคู่แข่งส่งออกในภูมิภาคทั้งอินโดนีเซีย มาเลเซีย ค่าเงินก็แข็งค่าขึ้นเช่นกัน ทำให้ประสาร ไตรรัตน์วรกุล ผู้ว่าการแบงก์ชาติ สารภาพว่า ปีนี้ยังไม่ได้เข้าไปแทรกแซงค่าเงินเลย คงไม่มีผลขาดทุนจากการเข้าไปดูแลเสถียรภาพค่าเงินบาท
...ธนาคารกรุงเทพ สวมบทเสือปืนไวเปิดตัวแอพพลิเคชันด้านการเงินตัวแรก ให้กับผู้ใช้งาน Windows 8 พร้อมให้ลูกค้าดาวน์โหลดได้ฟรี โดยไม่เก็บค่าธรรมเนียมการใช้บริการ จาก Windows Store เป็นธนาคารแรกที่ร่วมกับไมโครซอฟท์ พัฒนาแอพพลิเคชันดังกล่าว
...ทางด้านธนาคารกรุงไทย ที่จัดหนักให้รางวัลล่อใจ 1 ล้านบาท กับลูกค้าที่เข้ามาเล่นเกมในอินเทอร์เน็ตแบงก์กิงของธนาคาร จนถึงขณะนี้ยังไม่รู้ว่ายอดการใช้อินเทอร์เน็ตแบงก์กิงสูงขึ้นอีกมากน้อยแค่ไหน 
...สมาคมเศรษฐศาสตร์ธรรมศาสตร์ จัดงานใหญ่ประจำปี สัมมนาทิศทางเศรษฐกิจภายใต้หัวข้อ “กลยุทธ์ธุรกิจไทยฝ่าภัยเศรษฐกิจโลก” โดยนักธุรกิจและนักวิชาการชั้นนำ อาทิ ดร.ศุภวุฒิ สายเชื้อ ม.ร.ว.ปรีดิยาธร เทวกุล ดร.ณรงค์ชัย อัครเศรณี ดร.วิชิต สุรพงษ์ชัย ฯลฯ ในวันที่ 20 พ.ย.นี้ ที่โรงแรมอิมพีเรียล ควีนส์ปาร์ค น่าสนใจว่าบรรดารุ่นใหญ่ จะให้ความเห็นกับภาวะเศรษฐกิจไทยอย่างไร